  Майя Бывальцева Удмурт кыллэн нуналаз, 27-тӥ шуркынмонэ, Удмуртиысь Йӧскалык лыдӟетъюртлэн ваньмаз площадкаосаз 9 часысен 20 часозь праздниклы сӥзем ужрадъёс ортчозы. Со сярысь ужъюртлэн пресс-службаез ивортэ. Шер пумиськылӥсь но дуно ужкагазъёсын ёзэтын (Пушкинской урам, 200): «Калык понна библиотека: 1920-тӥ аръёсысь югдытӥсь удмурт изданиос» адӟытон. Отын «Удкнига» эштосын 1922-1929 аръёсы поттэм книгаосты но брошюраосты возьматозы. Адӟытон 28-тӥ шуркынмонозь 9 часысен 19 часозь ужалоз. Сукыръёсын но ляб адӟисьёсын ужась лыдӟиськонниын (Ломоносов урам, 9): «Удмурт кыл чиньыос пумын» адӟытон. Отын удмурт но ӟуч гожъясьёслэсь Брайль шрифтэн печатлам книгаоссэс возьматозы. Адӟытон 10 часысен 18 часозь ужалоз. Йӧскалык но шаертодон литературая но библиографияя центрын (Удмурт урам, 264): 14 часын - терапевт-пуныосын пумиськонъёслы укшась «Куча, куча, кучапи …» ужрад. Пуныос туж умой кылзӥськись луо но лыдӟиськонэз пиналъёс понна тунсыко каро. 7-12 аресъем пиналъёс Ида пуны-поводырьлы удмурт кылын кылбуръёс лыдӟозы. 18 часын – егит удмурт кылбурчилэн Анастасия Шумиловалэн 2018-тӥ арын потэм «Ку» кылбур бичетэныз тодматон. Чузъяськозы кылбуръёс но солэн ужъёсызъя гожтэм кырӟанъёс. Пумиськонэ лыктэмъёс кылбурчилы юанъёссэс сётыны быгатозы. Ужрад удмурт кылын ортчоз. Со сяна, нунал ӵоже лыдӟетъюртлэн нимлыко сайтаз но мерлыко вотэсбамъёсаз «Кызьы шонер» онлайн-тест ортчыны луоз. Отын удмурт кылын нырысетӥ чеберлыко текстъёслэн кылдэмзы сярысь, Удмуртиысь калык гожъясьёслэн но туала авторъёслэн произведениоссыя юанъёслы валэктон сётыны ӵектозы. Тодэ вайытом, Удмурт кыллэсь нуналзэ пусъён сярысь кичӧлтон Нырысетӥ огъяросси ӧтчамлэн 100 ар тырмонэзлы сӥзем конференциын чузъяськиз. Сое быдэстыны егит азьветлӥсьёс басьтӥськизы. Праздникез 27-тӥ шуркынмонэ пусйыны ӵектӥзы, угось ӵапак та нуналэ 2001-тӥ арын «Удмурт элькунысь кун кылъёс но Удмурт Элькунысь калыкъёслэн мукет кылъёссы» сярысь кат кутэмын вал. Соя удмурт кыл улосвыллэн кыкетӥез кун кылыз луиз. Мукет ужрадъёс сярысь «Удмурт кыллэн нуналэз» темаысь тодыны быгатоды Тегъёс: Мерлык Ижкар Удмуртия удмурткыл Йӧскалыклыдӟетъюрт  